b'\n_START_ARTICLE_\nMatka Maan keskipisteeseen (Aku Ankka)\n_START_PARAGRAPH_\nMatka Maan keskipisteeseen (engl. The Universal Solvent) on Don Rosan k\xc3\xa4sikirjoittama ja piirt\xc3\xa4m\xc3\xa4 ankkatarina vuodelta 1995. Ensimm\xc3\xa4isen kerran se julkaistiin 27. maaliskuuta 1995. Suomessa se on ilmestynyt kolmesti: kokoelmakirjassa Kymmenen avataran aarre ja muita Don Rosan parhaita vuonna 2003 ja Aku Ankka -lehden numeroissa 13\xe2\x80\x9315 vuonna 1995 sek\xc3\xa4 numeroissa 7\xe2\x80\x939 vuonna 2010. Tarinassa on 24 sivua ja sen tarinakoodi on D 94066._NEWLINE_Tarinan suomenkielinen nimi viittaa Jules Vernen  1800-luvulla kirjoittamaan seikkailuromaaniin Matka maan keskipisteeseen, joka sekin kertoo Maan keskipisteeseen t\xc3\xa4ht\xc3\xa4\xc3\xa4v\xc3\xa4st\xc3\xa4 tutkimusmatkasta. Rosan tarina on kuitenkin yksityiskohdiltaan huomattavasti l\xc3\xa4hemp\xc3\xa4n\xc3\xa4 nykyaikaista tieteellist\xc3\xa4 tietoa planeetan rakenteesta. Jules Verne itse esiintyy ohimennen yhdess\xc3\xa4 sarjan ruudussa h\xc3\xa4mm\xc3\xa4stelem\xc3\xa4ss\xc3\xa4 tarinan juonta. Tarinassa viitataan my\xc3\xb6s Carl Barksin tarinaan Maanalainen maailma (1955). Kyseisen tarinan lopussa kravattikaulaiset olennot saavat haltuunsa Roopen silinterin, joka n\xc3\xa4kyy t\xc3\xa4ss\xc3\xa4 tarinassa er\xc3\xa4\xc3\xa4n ruudun reunassa. _NEWLINE_Muutamien muiden Rosan ankkatarinoiden tapaan my\xc3\xb6s Matka Maan keskipisteeseen perustuu Rosan alun perin 1970-luvun keskivaiheilla piirt\xc3\xa4m\xc3\xa4n sarjakuvan juoneen. The Pertwillaby Papers -tarinoissa seikkailivat Rosan itse keksim\xc3\xa4t hahmot. H\xc3\xa4n suunnitteli tarinaan jo tuolloin my\xc3\xb6s jatkoa, ja n\xc3\xa4ist\xc3\xa4 suunnitelmista kehittyiv\xc3\xa4t sittemmin tarinat Ankka kuningas Arthurin hovissa (1996) ja Musta Ritari (1998). Ankkatarinana ensin mainitulla ei kuitenkaan ole en\xc3\xa4\xc3\xa4 mit\xc3\xa4\xc3\xa4n yhteytt\xc3\xa4 Matkan Maan keskipisteeseen juoneen.\n_START_SECTION_\nPuuttuva D.U.C.K.-omistus\n_START_PARAGRAPH_\nMatkasta Maan keskipisteeseen puuttuu Rosan tunnusomainen \xe2\x80\x9dD.U.C.K.\xe2\x80\x9d-omistuskirjoitus, jonka h\xc3\xa4n yleens\xc3\xa4 k\xc3\xa4tkee piirt\xc3\xa4miens\xc3\xa4 tarinoiden aloitusruutuihin. Rosan oman arvion mukaan h\xc3\xa4n on unohtanut tussata kirjaimet lyijykyn\xc3\xa4luonnoksesta. Omistus olisi ollut oikean alalaidan \xe2\x80\x9dhyl\xc3\xa4ttyj\xc3\xa4 mahdottomuuksia\xe2\x80\x9d -laatikossa.\n_START_SECTION_\nJuoni\n_START_PARAGRAPH_\nRoope on Pellen pyynn\xc3\xb6st\xc3\xa4 saapunut t\xc3\xa4m\xc3\xa4n pajalle katsomaan h\xc3\xa4nen uusinta aikaansaannostaan. H\xc3\xa4n on keksinyt Kertalaakin\xe2\x84\xa2: yhdisteen, joka l\xc3\xa4p\xc3\xa4isee mink\xc3\xa4 aineen tahansa - paitsi tietysti timantin, jolla yhdisteen sis\xc3\xa4lt\xc3\xa4v\xc3\xa4 purkkikin on vuorattu. Pelle p\xc3\xa4\xc3\xa4llyst\xc3\xa4\xc3\xa4 vanhan rantavarjon aineella, ja Roope l\xc3\xa4htee saman tien sukulaispoikansa Akun luokse aikeenaan tehd\xc3\xa4 aineesta maailmanlaajuinen menestys. He l\xc3\xa4htev\xc3\xa4t pian j\xc3\xa4rjest\xc3\xa4m\xc3\xa4\xc3\xa4n lehdist\xc3\xb6tilaisuutta Roopen rahas\xc3\xa4ili\xc3\xb6n l\xc3\xa4hist\xc3\xb6lle. Lehdist\xc3\xb6n saavuttua Roope paljastaa, ett\xc3\xa4 aikoo yhdisteen avulla mullistaa koko kaivosteollisuuden. Lehdist\xc3\xb6n j\xc3\xa4senet pit\xc3\xa4v\xc3\xa4t mahdottomuutena, ett\xc3\xa4 aine tosiaan l\xc3\xa4p\xc3\xa4isee mit\xc3\xa4 tahansa, ja he l\xc3\xa4htev\xc3\xa4t saman tien k\xc3\xa4velem\xc3\xa4\xc3\xa4n pois. Roope kaataa hermostuksissaan aineen maahan, ja se alkaa valua maan l\xc3\xa4pi hyv\xc3\xa4\xc3\xa4 vauhtia kulkien kohti Maan keskipistett\xc3\xa4. Pelle juoksee kauhuissaan Roopen luokse. Roope ei heti ymm\xc3\xa4rr\xc3\xa4 kuinka vakavasta asiasta on kyse, ennen kuin ankanpojat Tupu, Hupu ja Lupu selvitt\xc3\xa4v\xc3\xa4t tilannetta h\xc3\xa4nelle. Viimeist\xc3\xa4\xc3\xa4n silloin Roope tajuaa tilanteen vakavuuden, kun valtava tuulenpuuska alkaa lenn\xc3\xa4tt\xc3\xa4\xc3\xa4 tavaroita kohti Kertalaakin\xe2\x84\xa2 luomaa aukkoa. Tilanne rauhoittuu \xc3\xa4kisti, kun suuri kyltti lent\xc3\xa4\xc3\xa4 aukon eteen peitt\xc3\xa4en sen kokonaan. Pelle selitt\xc3\xa4\xc3\xa4, ett\xc3\xa4 ainoa mahdollisuus Maapallon pelastamiseksi on l\xc3\xa4hte\xc3\xa4 pitk\xc3\xa4lle matkalle kohti Maan keskipistett\xc3\xa4.\n_START_SECTION_\nL\xc3\xa4ht\xc3\xb6\n_START_PARAGRAPH_\nAnkat pukeutuvat suojapukuihin ja valmistavat laskeutumislavan, jolla koko viisihenkinen joukko on l\xc3\xa4hd\xc3\xb6ss\xc3\xa4 matkaan. Roope hakee viel\xc3\xa4 timanteilla vuoratun purkin, johon he aikovat pyydyst\xc3\xa4\xc3\xa4 aineen, sek\xc3\xa4 rantavarjon, joka on sivelty Kertalaakilla\xe2\x84\xa2. Matka alkaa._NEWLINE_Ankat tutkivat piirrosta, jonka mukaan maankuorelta Maan ytimeen on 6350 kilometri\xc3\xa4, eli sadan kilometrin tuntinopeudella matkaan kest\xc3\xa4isi kolme p\xc3\xa4iv\xc3\xa4\xc3\xa4. Ankanpoikien mukaan ongelmana vain on, ett\xc3\xa4 tunneli, jota pitkin he kulkevat saattaa romahtaa mill\xc3\xa4 hetkell\xc3\xa4 hyv\xc3\xa4ns\xc3\xa4. Heid\xc3\xa4n t\xc3\xa4ytyy siis todella pit\xc3\xa4\xc3\xa4 kiirett\xc3\xa4._NEWLINE_Kuten arvata saattaa, n\xc3\xa4lk\xc3\xa4 yll\xc3\xa4tt\xc3\xa4\xc3\xa4 pahemman kerran viimeist\xc3\xa4\xc3\xa4n vuorokauden j\xc3\xa4lkeen, varsinkin Akun. Kyp\xc3\xa4ri\xc3\xa4 ei voi kuitenkaan riisua, koska he ovat tyhji\xc3\xb6ss\xc3\xa4, ja he tukehtuisivat ottaessaan ne pois. Onkalon kantta raottamalla ankat saisivat ilmaa: tosin sill\xc3\xa4 seurauksella, ett\xc3\xa4 valtava ilmanpaine litist\xc3\xa4isi heid\xc3\xa4t r\xc3\xa4isk\xc3\xa4leiksi._NEWLINE_Vuorokauden p\xc3\xa4\xc3\xa4st\xc3\xa4 Roope nousee ojentaakseen piirrosta Akulle, ja huomaa olevansa l\xc3\xa4hes h\xc3\xb6yhenenkeve\xc3\xa4. Ankanpojat selitt\xc3\xa4v\xc3\xa4t, ett\xc3\xa4 maan vetovoima alkaa vaikuttaa yh\xc3\xa4 v\xc3\xa4hemm\xc3\xa4n, mit\xc3\xa4 alemmas he laskeutuvat. He ovat muuttumassa lyhyen ajan sis\xc3\xa4ll\xc3\xa4 t\xc3\xa4ysin painottomiksi, joten heid\xc3\xa4n t\xc3\xa4ytyy kiinnitt\xc3\xa4\xc3\xa4 mukana olevat tavarat lavaan, jotteiv\xc3\xa4t ne lenn\xc3\xa4 pois kyydist\xc3\xa4. K\xc3\xa4ynnist\xc3\xa4ess\xc3\xa4\xc3\xa4n py\xc3\xb6rien s\xc3\xa4hk\xc3\xb6moottorit, Aku huomaa kuulevansa koneen \xc3\xa4\xc3\xa4nen, jolloin Roope tajuaa, ett\xc3\xa4 kuilussa t\xc3\xa4ytyy olla my\xc3\xb6s ilmaa. Ankat riisuvat innoissaan kyp\xc3\xa4r\xc3\xa4ns\xc3\xa4 jonkun ankanpojista kertoessa, ett\xc3\xa4 se v\xc3\xa4h\xc3\xa4inen osa ilmaa, joka ehti virrata kuiluun ennen sen sulkemista, on painunut jo sinne saakka. He aloittavat nopeasti ruokailun._NEWLINE_12 tunnin p\xc3\xa4\xc3\xa4st\xc3\xa4 ankat ovat jo niin painottomia, ett\xc3\xa4 heid\xc3\xa4n t\xc3\xa4ytyy toden teolla pit\xc3\xa4\xc3\xa4 kiinni laskeutumisalustasta, jotta pysyisiv\xc3\xa4t kyydiss\xc3\xa4. Yht\xc3\xa4kki\xc3\xa4 he huomaavat olevansa aivan hetken kuluttua Maapallon keskipisteess\xc3\xa4. Ankanpojat laittavat jarrun pohjaan, ett\xc3\xa4 ehtisiv\xc3\xa4t pys\xc3\xa4hty\xc3\xa4 ennen kuin t\xc3\xb6rm\xc3\xa4\xc3\xa4v\xc3\xa4t Kertalaakiin\xe2\x84\xa2, joka on vet\xc3\xa4ytynyt painottomaksi kl\xc3\xb6ntiksi Maan keskipisteen kohdalle. Roopen ote laskeutumislavasta kuitenkin irtoaa, ja h\xc3\xa4n putoaa uhkaavasti kohti kasaan painautunutta Kertalaaki\xe2\x84\xa2-m\xc3\xb6ykky\xc3\xa4. H\xc3\xa4n kuitenkin muutamalla t\xc3\xa4p\xc3\xa4r\xc3\xa4ll\xc3\xa4 v\xc3\xa4ist\xc3\xb6ll\xc3\xa4 v\xc3\xa4ltt\xc3\xa4\xc3\xa4 t\xc3\xb6rm\xc3\xa4yksen ja saa k\xc3\xb6ntin suljettua timanteilla vuorattuun purkkiin. H\xc3\xa4n "ui" takaisin alustalle, ja matka takaisin alkaa, Pellen kehittelemien pienoisrakettien ansiosta.\n_START_SECTION_\nMatka takaisin\n_START_PARAGRAPH_\nMuutaman tunnin kuluttua ankat her\xc3\xa4\xc3\xa4v\xc3\xa4t unestaan, kun he huomaavat kivenmurikoiden satavan jostakin korkeuksista. Yksi kivist\xc3\xa4 osuu kovalla vauhdilla Akun kyp\xc3\xa4r\xc3\xa4\xc3\xa4n, jolloin se hajoaa. Hetken kauhistelun j\xc3\xa4lkeen he huomaavat j\xc3\xa4lleen ett\xc3\xa4 onkalossa on kuin onkin happea. Paljon suurempi ongelma on kivet, joista voi p\xc3\xa4\xc3\xa4tell\xc3\xa4, ett\xc3\xa4 tunneli on romahtamaisillaan, ja maan pinnalle on kuitenkin viel\xc3\xa4 v\xc3\xa4h\xc3\xa4sen matkaa._NEWLINE_Yll\xc3\xa4tt\xc3\xa4en tilanne alkaa n\xc3\xa4ytt\xc3\xa4\xc3\xa4 pahalta. Maan leimuavat sisukset sy\xc3\xb6ksyv\xc3\xa4t aivan heid\xc3\xa4n alapuolellaan. Yh\xc3\xa4 toivottomammalta tilanne alkaa n\xc3\xa4ytt\xc3\xa4\xc3\xa4, kun Tupu, Hupu ja Lupu huomaavat tunnelin romahtavan yl\xc3\xa4puoleltaan lopullisesti. Roopen kekseli\xc3\xa4isyyden ansiosta ankat selviytyv\xc3\xa4t t\xc3\xa4st\xc3\xa4kin tilanteesta. He rynt\xc3\xa4\xc3\xa4v\xc3\xa4t Kertalaaki\xe2\x84\xa2-varjon alle, ja ylh\xc3\xa4\xc3\xa4lt\xc3\xa4 vy\xc3\xb6ry\xc3\xa4v\xc3\xa4 kivir\xc3\xb6ykki\xc3\xb6 katoaa hetkess\xc3\xa4 tomuksi. Ne kivet, jotka eiv\xc3\xa4t olleet osuneet varjoon, olivat hajottaneet alustan, ja Maapallon sisukset l\xc3\xa4hestyv\xc3\xa4t jo uhkaavasti heit\xc3\xa4. Aku l\xc3\xa4htee juoksemaan yl\xc3\xa4viistoon johtaen joukkoa rantavarjo apunaan. Monen kilometrin juoksemisen j\xc3\xa4lkeen he saapuvat johonkin pime\xc3\xa4\xc3\xa4n paikkaan. Kun ankat huomaavat auton tulevan heit\xc3\xa4 kohti, he tajuavat olevansa jo maanpinnalla: tarkemmin sanottuna Ankkajoen alikulkutunnelissa. Aku pys\xc3\xa4ytt\xc3\xa4\xc3\xa4 seuraavan vastaantulevan auton, jota ohjaa Mummo Ankan renki Hansu. He l\xc3\xa4htev\xc3\xa4t kaasuttamaan Roopen rahas\xc3\xa4ili\xc3\xb6lle, ja matkalla he huomaavat koko kaupungin olevan hullunmyllyss\xc3\xa4. Rahas\xc3\xa4ili\xc3\xb6kukkula on pullistunut ytimen kiehuvan keitoksen puskiessa maankuoren l\xc3\xa4pi. Ankat saapuvat juuri ajoissa, ja Pelle k\xc3\xa4y aurinkovarjon avulla sisusten kimppuun._NEWLINE_Pitk\xc3\xa4n ajan kuluttua purkaus vihdoin loppuu, ja Roope voi julistaa maailman pelastuneen. Pelle huomaa viel\xc3\xa4 ett\xc3\xa4 onkalo, jonka Roope alun perin sai aikaan kaatamalla liuoksen maahan, on t\xc3\xa4ynn\xc3\xa4 purkauksen sinne tuomia timantteja, joihin Kertalaaki\xe2\x84\xa2 ei kuitenkaan tehonnut. Roope antaa Pellelle t\xc3\xa4m\xc3\xa4n aiemmin lupaamat ruhtinaalliset viisikymment\xc3\xa4 euroa._NEWLINE_Seuraavana p\xc3\xa4iv\xc3\xa4n\xc3\xa4 Pelle saapuu taas Roopen rahas\xc3\xa4ili\xc3\xb6lle tuomaan Kertalaakin\xe2\x84\xa2 kaavaa. Roope kertoo vihaisena, ett\xc3\xa4 timantit, jotka h\xc3\xa4n Pellelt\xc3\xa4 sai edellisen\xc3\xa4 p\xc3\xa4iv\xc3\xa4n\xc3\xa4, ovat uskomattoman raskaita, eik\xc3\xa4 niill\xc3\xa4 sen vuoksi ole mink\xc3\xa4\xc3\xa4nlaisia k\xc3\xa4ytt\xc3\xb6mahdollisuuksia. Lis\xc3\xa4ksi Roope joutuu korvaamaan kaupungille aiheutuneet tuhot. Pelle katuu, ett\xc3\xa4 koskaan edes tuli keksineeksi koko yhdisteen. H\xc3\xa4n kehottaa Roopea tallettamaan kaavan johonkin varmaan paikkaan, ja kun h\xc3\xa4n kulkee Roopen toimistolta poisp\xc3\xa4in, h\xc3\xa4n kuulee tutun Kertalaakin\xe2\x84\xa2 \xc3\xa4\xc3\xa4nen, ja voi olla tyytyv\xc3\xa4inen, ett\xc3\xa4 kaava on varmasti turvallisessa paikassa, eik\xc3\xa4 h\xc3\xa4nen koskaan tarvitse keksi\xc3\xa4 ainetta uudelleen.'